የግል ትምህርት ቤቶች 3ሺህ 753 ተማሪዎችን በነፃ ለማስተማር ወሰኑ
አዲስ አበባ፡- በኮሮና ቫይረስ ምክንያት ገቢያቸው ለቀነሰባቸው ወላጆችን ለመደገፍ 39 የግል ትምህርት ቤቶች 3ሺ 753 ተማሪዎችን በነፃ ለማስተማር መወሰናቸውን በአዲስ አበባ ከተማ አስተዳደር የትምህርትና ሥልጠና ጥራት የሙያ ብቃት ምዘና ማረጋገጫ ባለሥልጣን አስታወቀ።
በአዲስ አበባ ከተማ አስተዳደር የትምህርትና ሥልጠና ጥራት የሙያ ብቃት ምዘና ማረጋገጫ ባለሥልጣን ኃላፊ ወይዘሮ ሸዊት ሻንካ በተለይ ለአዲስ ዘመን እንደገለጹት፤ የኮሮና ቫይረስ ያመጣውን ተጽእኖ ተከትሎ በርካታ የግል ትምህርት ቤቶች ከ50 እስከ 75 በመቶ ክፍያ እንዲቀበሉ እየተደረገ ይገኛል። ከዚህ ባለፈ ግን የችግሩን ግዝፈት በመመልከት በበሽታው ምክንያት ገቢያቸው የቀነሰባቸውን ወላጆች ጫና ለመቀነስ 3ሺ 753 ተማሪዎችን በነፃ ለማስተማር ውሳኔ ያስተላለፉ የግል የትምህርት ተቋማት 39 ደርሰዋል። 
እንደ ወይዘሮ ሸዊት ገለጻ፤ የግል ትምህርት ቤቶቹ ከወላጅ ኮሚቴዎች ጋር በመነጋገር እና ገቢያቸው የቀነሰባቸውን ወላጆች ልየታ በማድረግ ተማሪዎቻቸውን በነፃ ለማስተማር ስምምነት ላይ ደርሰዋል። ለአብነት በኮልፌ ክፍለ ከተማ በሚገኙ የግል ትምህርት ተቋማት ከወላጅ ኮሚቴዎች ጋር ባደረጉት ውይይት 696 ተማሪዎች ነፃ የትምህርት ዕድሉ እንዲሰጣቸው ስምምነት አድርገዋል። በአቃቂ ክፍለ ከተማ 167 ተማሪዎች፣ በቦሌ ክፍለ ከተማ ደግሞ 365 ተማሪዎች የነፃ ትምህርት ዕድሉ እንዲደርሳቸው ተደርጓል። የኮሮና ቫይረስ ከፍተኛ ጉዳት ካደረሰባቸው ዘርፎች መካከል አንዱ የትምህርት ዘርፍ መሆኑን የተናገሩት ወይዘሮ ሸዊት፤ ይሁንና ችግሩ የሚያደርሰውን ጉዳት ለመቀነስ መንግሥት፣ የትምህርት ተቋማት አመራሮች እና መምህራን እንዲሁም ወላጆች በጋራ ውይይቶችን በማድረግ ይበጃል የሚሏቸውን አማራጮች በመከተል ላይ መሆናቸውን አስረድተዋል። በዚህ ረገድ በማህበራዊ ሚዲያ፣ በኦንላይ እንዲሁም በቴሌቪዥን እና በሬዲዮ በሚተላለፉ ፕሮግራሞች አማካኝነት ትምህርቱ ለተማሪዎች እየደረሰ እንደሚገኝ ገልጸዋል። በዚህ ወቅት ደግሞ የግል ትምህርት ቤቶች የወላጆቻቸው ገቢ የቀነሰባቸውን ተማሪዎች በነፃ ለማስተማር ፍቃደኛ መሆናቸው የሚበረታታ ተግባር መሆኑን በመግለጽ ለበጎ ተግባሩም የግል ትምህርት ቤቶቹን በባለቤትነት የሚመሩ ባለሀብቶች እና የየተቋማቱ ኃላፊዎች ፍቃደኝነት አስፈላጊ እንደነበር ጠቁመዋል። በመሆኑም አርአያነት ላለው የየትምህርት ቤቶቹ በጎ ውሳኔ በባለሥልጣን መስሪያ ቤታቸው ስም ምስጋና አቅርበዋል። በአዲስ አበባ ከተማ ከሚገኙ ከቅድመ መደበኛ እስከ ሁለተኛ ደረጃ ተማሪዎች ውስጥ 47 በመቶዎቹ የሚማሩት በግል ትምህርት ቤቶች ነው። በዚህም መሠረት ከ400ሺ በላይ ተማሪዎች በግል ትምህርት ቤቶች ውስጥ በተለያየ መንገድ የሚሰጡ ትምህርቶችን በመከታተል ላይ ናቸው።አዲስ ዘመን ግንቦት 3/2012 ጌትነት ተስፋማርያም